## Pérez Llorca trasllada a la Federació de Betlemistes el suport del Consell a la candidatura del betlemisme com a patrimoni UNESCO

*** La Generalitat participa, junt amb Itàlia, el Govern i altres CA, en la confecció de l’expedient sobre la candidatura del betlemisme per a incloure’l en la Llista representativa del patrimoni cultural immaterial de la UNESCO
* El president convida els ciutadans a gaudir dels betlems que poblen les localitats valencianes i en particular l’instal·lat en el Palau de la Generalitat**

**València.**

El president de la Generalitat, Juanfran Pérez Llorca, ha mantingut una trobada amb representants de la Federació de Betlemistes de la Comunitat Valenciana, a la qual ha traslladat el suport del Consell a la candidatura del betlemisme per a formar part de la Llista representativa del patrimoni cultural immaterial de la UNESCO.

El cap de l’executiu valencià ha destacat la importància d’esta tradició en la Comunitat Valenciana, en la qual hi ha grans artistes i exemplars, i que “està “interioritzada com a part de la nostra identitat”. Es tracta d’“un patrimoni viu i dinàmic, que hem anat passant de generació en generació”, ha afegit.

La Generalitat Valenciana, a través de la Direcció General de Patrimoni Cultural, està participant en la confecció de l’expedient per a presentar el pròxim mes de març la candidatura del betlemisme com a patrimoni Unesco, junt amb el Govern, Itàlia i 14 comunitats autònomes espanyoles més.

Es tracta d’una candidatura treballada amb l’Associació de Betlemistes de la Comunitat Valenciana, en la qual s’inclouran tant els betlems tradicionals, els artístics com els vivents, i a la qual s’espera que, a més d’Itàlia i Espanya, se sumen altres països.

Pérez Llorca ha aprofitat la reunió amb la Federació per a convidar els ciutadans a visitar els diferents betlems que durant estes dates s’instal·len en nombrosos punts de la Comunitat Valenciana, i en particular el que se situa en el saló de Reis del Palau de la Generalitat, visitable de manera gratuïta fins al 5 de gener (excepte el 25 de desembre i l’1 de gener).

El betlem d’enguany és purament valencià i ha sigut muntat per l’Associació de Betlemistes amb figures d’artistes de la Comunitat Valenciana.

En la trobada han participat el president de la Federació de Betlemistes de la Comunitat Valenciana i president de l’Associació de Betlemistes de València, Gonzalo Mateu, i altres representants de l’entitat.

Fecha: 26/12/2025